Svaneholm
Svaneholm, hovedgård (sædegård) ca. 40 km øst for Malmø og 2 km nord for Skurup i Skåne. Svaneholm Slot blev opført i 1534 på en holm i Svanesø af rigsråd Mourids Jepsen Sparre. Det er bygget som en fritliggende forsvarsborg med fremspringende gavle. Sparreslægten ejede Svaneholm frem til 1601, hvorefter det overgik til slægten Gyldenstierne. I 1782 blev Svaneholm overtaget af landbrugsreformatoren Rutger Macklean, der bl.a. gennmførte udskiftning af godsets jorde. Det ejes i dag af Svaneholms slotts andelsförening.
Svaneholm Slot rummer et af Sveriges fineste egnsmuseer; i sydfløjen er der indrettet restaurant.